Lisa [●]

**PAKKUMUSTE HINDAMISE KRITEERIUMID JA HINDAMISMETOODIKA**

Hankija:

Riigihanke nimetus:

Hankija hindab RHS § 117 lg 1 kohaselt kõiki vastavaks tunnistatud pakkumusi ja sõlmib RHS § 35 lõikest 4 lähtudes hankelepingu pakkumuse alusel, mis on majanduslikult soodsaim ning on tunnistatud hankija otsusega edukaks.

Majanduslikult soodsaim pakkumus selgitatakse välja RHS § 85 lg 3 mõttes parima hinna ja kvaliteedi suhte alusel vastavalt järgmistele pakkumuste hindamise kriteeriumidele ja nende suhtelisele osakaalule:

**1. Pakkumuse kogumaksumus – osakaal [●] protsenti**

Pakkumuse kogumaksumuse hindamiskriteeriumi alusel omistatakse maksimaalsed [●] väärtuspunkti hindamisel osalevatest pakkumustest madalaima kogumaksumusega pakkumusele.

Ülejäänud hindamisel osalevatele pakkumustele omistatakse väärtuspunkte proportsionaalselt vähem, jagades madalaima hindamisel osaleva pakkumuse maksumuse iga konkreetse hinnatava pakkumuse maksumusega ning korrutades saadud jagatise pakkumuse kogumaksumuse eest antava maksimaalse hindepunktide arvuga vastavalt järgmisele valemile:

 *X M*

 *N1 =* \* *X H*

 *X p*

*N1* – hinnatavale pakkumusele omistatavad väärtuspunktid pakkumuse kogumaksumuse eest;

*X M –* madalaim hindamisel osaleva pakkumuse maksumus;

*X p –* hinnatava pakkumuse maksumus;

*X H –* pakkumuse kogumaksumuse eest omistatav maksimaalneväärtuspunktide arv.

Väärtuspunkte omistatakse pakkumuse kogumaksumuse eest täpsusega kaks kohta pärast koma.

[*Märkus: pakkumuse maksumuse osakaaluks on soovitatav määrata vähemalt 80 %, kui hankija ei kasuta samaaegselt hindamiskriteeriumina muid sarnase funktsiooniga ja läbipaistvalt mõõdetavat rahalist säästu andvaid kriteeriume.*]

[*Järgnevalt toodud ehitustööde kvalitatiivse hindamise kriteeriumid on näitlikud, nende kasutamise otstarbekust tuleb hinnata ning kriteeriume muuta või täiendada objektipõhiselt.*]

**2. Vastutavate spetsialistide pädevus – osakaal [●] protsenti**

Pakkumusele omistatakse hindamiskriteeriumi alusel kokku kuni [●] väärtuspunkti, kui pakkuja poolt pakkumuses nimetatud kvalifitseerimistingimustele vastavate vastutavate spetsialistide kutsekvalifikatsioon ja kogemus vastavad alltoodud täiendavatele tingimustele.

2.1. Sellise pakkumuses nimetatud projektijuhi või objektijuhi, kes on esitanud koos pakkumusega kinnituse hankelepingu täitmises osalemiseks, ehitustööde teostamisse kaasamisel omistatakse pakkumusele:

(a) [●] väärtuspunkti, kui on tõendatud isiku kutsekvalifikatsioon vähemalt tasemel [näiteks: Diplomeeritud ehitusinsener, tase 7] või [●] väärtuspunkti, kui on tõendatud isiku kutsekvalifikatsioon vähemalt tasemel [näiteks: Volitatud ehitusinsener, tase 8];

(b) [●] väärtuspunkti, kui isik on 5 aasta jooksul enne riigihanke algamist töötanud projektijuhina vähemalt [näiteks: 2] kvalifitseerimistingimuste mõttes sarnase objekti ehitustöödel.

2.2. [Olenevalt olukorrast sarnased kriteeriumid mõne eriosa spetsialisti või ka arhitekti/projekteerija kohta, kui konkreetsel juhul projekteerimistöö jääb olulises osas ehituslepingu osaks.]

[*Märkus: kriteeriumi kasutamine on asjakohane juhul, kui objekti keerukusest ja spetsiifikast lähtuvalt võib eeldada, et mingi valdkonna vastutava spetsialisti minimaalsest kõrgem pädevus või kogemus võib anda hankijale kvalitatiivse lisaväärtuse tööde tulemuse osas.*]

**3. Garantiiaja pikendamine – osakaal [●] protsenti**

Pakkumusele omistatakse hindamiskriteeriumi alusel kuni [●] väärtuspunkti ehitustööde garantiiaja pikendamise eest. Iga kolme kuu pikkuse perioodi eest, mille võrra pakkuja pakkumuses pikendab hanke alusdokumentides [dokument; punkt] nõutud üldist garantiiaega ([●] kuud), antakse pakkumusele üks väärtuspunkt, kuid kokku mitte rohkem kui [●] kuu eest.

**4. Tööde korraldamise ja juhtimise plaan – osakaal [●] protsenti**

Pakkumusele omistatakse hindamiskriteeriumi alusel kuni [●] väärtuspunkti tööde korraldamise ja juhtimise plaanile hindamiskomisjoni poolt antud hinnangu põhjal.

Tööde korraldamise ja juhtimise plaani eesmärk on tagada, et pakkuja (ning kaasatavate alltöövõtjate, kui neid on pakkumuses nimetatud ja kasutatakse hankelepingu täitmisel) teostatav töö on kõrge kvaliteediga ja läbimõeldud, pakkuja valib optimaalsed vahendid ja meetodid hankelepingu eesmärgi saavutamiseks ja tööde teostamisega seotud riskid on ennetatud ning hallatud. Plaanis peavad sisalduma alljärgnevas järjekorras:

* Ehitusprotsessi juhtimise kirjeldus ja juhtimisstruktuur, sh alltöövõtjate töö koordineerimise osas, kui neid kasutatakse;
* Võtmeisikute (nii üldehitustööde kui eriosade) nimed, funktsioonid, kohustused, tööandja (kas pakkuja või mõni alltöövõtja), vastutus, asendamine äraolekul, töökoormus antud objektil, sh vajadusel etappide kaupa, kui see erineb, samuti töökoormus muudel objektidel, kui isik ei tegutse ainult ühel objektil;
* Infovahetuse ja koostöö kirjeldus hankija, alltöövõtjate ja omanikujärelevalve teostajaga;
* Tööde planeerimise ja juhtimise meetodite ja vahendite (sh IT-lahendused) kirjeldus ning kes selle eest vastutavad;
* Kvaliteedi tagamise plaan ja tegevused, sh kirjeldus, kuidas tagatakse tööde vastavuse ja kvaliteedi kontroll ning kes seda teostavad;
* Tööde teostamise ajakava objekti lõpuni;
* Kirjeldus, kuidas tagatakse tööde ajakavas püsimine ja mahajäämuse korral ajakavasse tagasijõudmine, sh vajadusel alltöövõtjate osas, milliseid ajakavasid ja millise detailsusega pakkuja sisemiselt koostab ning kes ajakavas püsimise eest vastutab;
* Ehitusplatsi organiseerimise, tööohutuse tagamise, tuleohutuse tagamise ja objekti valve plaan ning kes nende eest vastutab;
* Ehitusmaterjalide transpordi korraldus objektile;
* Töövõtu mahtu kuuluva inventari ja sisustuse tarne ja paigalduse korraldamise kirjeldus;
* Ümbritseva keskkonna, sh ümbritsevate hoonete ja kolmandatele isikutele kuuluva vara ohutuse tagamiseks rakendatavad meetmed;
* Kirjeldus, kuidas on korraldatud töövõtu mahtu kuuluv projekteerimine, tööprojekti kooskõlastamine ja kvaliteedi kontroll ning kes seda teostavad;
* Garantiitööde protsessi kirjeldus.

Tööde korraldamise ja juhtimise plaani esitab pakkuja kuni [●] lehel.

Tööde korraldamise ja juhtimise plaani puhul hindab hindamiskomisjon eelkõige:

* Kas plaan on lähtuvalt hanke esemeks olevast objektist läbimõeldud, teostatav ja usutav;
* Kas plaan vastab ja toetab hankija seatud eesmärgi saavutamist;
* Kas ja kuidas on kaasatud plaani realiseerimiseks vajalik ressurss ja kompetents ning kuidas see toetab hankija seatud eesmärgi saavutamist;
* Plaani realiseerimist toetavaid töö- ja juhtimisprotsesse, sh kas  juhtimisprotsessid toetavad tööprogrammi realiseerimist ja hanke eesmärgi saavutamist;
* Võimalike oluliste riskide väljatoomist ja nende maandamistegevusi, sealhulgas mida on õpitud varasematest kogemustest.

Hindamiskomisjon annab plaanile maksimaalselt 5 hindepunkti järgmiselt:

|  |  |
| --- | --- |
| Hindepunktide arv | Põhjendus punktide andmiseks |
| 0 | Plaan ei vasta üldse nõutule [või ei ole esitatud – *kui see ei ole nimetatud pakkumuse tagasilükkamise alusena*] |
| 1 | Esitatud plaan on valdavas osas läbimõtlemata/ebareaalne/sisaldab märgatavaid puudujääke/vastuolusid/ebakõlasid |
| 2 | Esitatud plaan on mitmes olulises punktis läbimõtlemata/ebareaalne/sisaldab mitmeid puudujääke/vastuolusid/ebakõlasid |
| 3 | Esitatud plaan on mõnes olulises punktis läbimõtlemata/ebareaalne/sisaldab mõningaid ebaolulisi puudujääke/vastuolusid/ebakõlasid, kuid on põhiosas aktsepteeritav  |
| 4 | Plaan on piisavalt hästi läbi mõeldud ja esitatud, komisjoni hinnangul täiel määral teostatav, ei esine mingeid puudujääke ega ka märgatavaid ootusi ületavaid asjaolusid (sh võrreldes teiste pakkujate plaanidega)  |
| 5 | Plaan on väga hästi läbi mõeldud ning suurepäraselt esitatud, täiel määral teostatav ja ületab esitatud ootusi (sh võrreldes teiste pakkujate tööprogrammidega), andes hankijale ilmse kvalitatiivse lisaväärtuse |

Juhul, kui plaani hinnatakse 4 punktiga, ei ole selles hindamiskomisjoni hinnangul mingeid puudujääke ega ka olulisi eeliseid teiste pakkumuste ees ning see vastab hindamiskomisjoni hinnangul piisaval määral kõigele nõutule, mistõttu täiendavate iseloomustuste andmine ei ole vajalik.

Kui tabeli kohaselt antavate hindepunktide arv on suurem või väiksem kui 4, lisab hindamiskomisjon täiendavalt objektiivsed põhjendused antud punktide kohta (selgituse plaani paremust/halvemust iseloomustavate omaduste kohta).

Hindamiskriteeriumi alusel omistatakse pakkumusele väärtuspunkte juhul, kui hindamiskomisjon on andnud tööde korraldamise ja juhtimise plaanile kolm või enam hindepunkti. Hindepunktid teisendatakse pakkumuse väärtuspunktideks järgmiselt:

* 3 hindepunkti > [●] väärtuspunkti;
* 4 hindepunkti > [●] väärtuspunkti;
* 5 hindepunkti > [●] väärtuspunkti.

[*Hindamiskomisjoni koosseisu tuleb kaasata ehitusvaldkonna eksperdid, kelle kutsealane pädevus oleks vähemalt võrdne sellega, mida eeldatakse pakkujatelt hankelepingu täitmisel.*]

**5. Ehitusinformatsiooni modelleerimise (BIM) tehnoloogia kasutamine – osakaal [●] protsenti**

Pakkumusele omistatakse hindamiskriteeriumi alusel [●] väärtuspunkti, kui hindamiskomisjon omistab pakkuja tööde korraldamise ja juhtimise plaanile vähemalt kolm hindepunkti ja pakkuja on koos tööde korraldamise ja juhtimise plaaniga esitanud tervikliku ja realistliku BIM tehnoloogia kasutamise plaani.

Hindamiskomisjon hindab BIM tehnoloogia kasutamise plaani ja omistab hindamiskriteeriumi alusel pakkumusele [●] väärtuspunkti, kui:

* plaan hõlmab kõiki tööde juhtimise ja korraldamise plaani olulisi osasid, sh riskide juhtimist ja kvaliteedikontrolli kõigis ehitusprotsessi etappides,
* plaan käsitleb hoone tervikliku teostusmudeli koostamist, mis hõlmab ehitise projektlahendust ja teostuse lõplikku realiseerimist tehnilises kirjelduses nõutud ulatuses ja on usaldusväärseks baasiks hoone haldusmudelile,
* plaan on tehniliselt objektiivselt teostatav ning
* pakkuja kaasab nimetatud eesmärkide saavutamiseks hankelepingu täitmisse tõendatud pädevusega BIM projektijuhi ja on tõendanud tema pädevust vastava tehnoloogia rakendamiseks.

Muudel juhtudel omistatakse pakkumusele antud hindamiskriteeriumi alusel 0 väärtuspunkti.

[*Märkus: BIM tehnoloogia kasutamise nõudmine või selle eest hindepunktide omistamine ehitusprotsessis on asjakohane juhul, kui eelnevalt on pakkujatele kättesaadavaks tehtud ehitusprojekt, mis on koostatud mudelprojekteerimise tehnoloogiat kasutades. Hankijal on soovitatav hinnata BIM tehnoloogia kasutamise otstarbekust lähtuvalt konkreetse objekti omadustest ja mahust ning kasutada seda juhul, kui hankija on veendunud, et riigihankes on tagatud piisav konkurents, arvestades vastava võimekusega ettevõtjate eeldatavat huvi pakkumuse esitamise vastu.*]

Edukaks tunnistatakse pakkumus, mis saab kokku suurima arvu väärtuspunkte.

Kui võrdse arvu väärtuspunkte saab mitu pakkumust, tunnistatakse edukaks pakkumus, mille kogumaksumus on nendest väikseim. Võrdse kogumaksumuse korral selgitatakse edukas pakkumus liisuheitmise teel, mis toimub kõikide pakkujate volitatud esindajate juuresolekul. Liisuheitmise koht ja ajakava teatatakse eelnevalt pakkujatele.